**Puistokatu 4** on Helsingin Kaivopuistossa sijaitseva 1800-luvun lopussa rakennettu huvilarakennus, jossa toimii Tiina ja Antti Herlinin säätiön ja Maj ja Tor Nesslingin Säätiön samanniminen yhteishanke. Hanke tarjoaa työtiloja tutkijoille, yrityksille, yhdistyksille ja organisaatioille, jotka työskentelevät ekologisesti kestävän tulevaisuuden puolesta.

Talossa ovat myös edellä mainittujen säätiöiden, Ympäristötiedon foorumin ja Puistokatu 4 -hankkeen työntekijöiden työtilat. Talon ensimmäisessä kerroksessa toimii kortteliravintola Elm.

Talon historia
--------------

Ensimmäinen versio Puistokatu 4:stä valmistui, kun insinööri ja kartanpiirtäjä **Carl Henrik Nummelin** rakennutti talon itselleen 1870-luvun lopulla. Rakennus tuhoutui kuitenkin kokonaan tulipalossa 1886.

Nykymuotoinen huvila nousi paikalle 1890-luvun alussa. Uudet asukkaat olivat aikansa tunnetuin suomalaisnäyttelijätär Ida Aalberg ja tämän varatuomaripuoliso Lauri Kivekäs.

Vuonna 1916, muutaman vuosikymmenen yksityisasuttamisen jälkeen, huvila muutettiin kouluksi. Ensin talossa toimi yksityinen Svenska Samskolan ja sen jälkeen Ranskalainen kansakoulu ja lastentarha.

Suomen Arkkitehtuurimuseon säätiö vuokrasi Puistokatu 4:n kaupungilta vuonna 1959. Seuraavat vuosikymmenet talo toimi arkkitehtuurimuseon näyttely- ja toimistotilana.

2000-luvulle tultaessa talo alkoi kärsiä muun muassa kosteusvaurioista ja lahoavista rakenteista. Arkkitehtuurimuseolla ei ollut varaa tarvittavan laajuisiin kunnostustöihin, ja lopulta museon toiminta siirrettiin muualle.

Rakennus seisoi autioituneena vuosikausia, kunnes tammikuussa 2020 Tiina ja Antti Herlinin säätiö osti talon. Syksyllä 2020 alkoivat kunnostustyöt, jotka saatiin päätökseen kesällä 2022.

Puistokatu 4 -hanke
-------------------

Puistokatu 4 -hanke syntyi Tiina ja Antti Herlinin säätiön ja Maj ja Tor ja Nesslingin Säätiön tarpeesta tarjota fyysinen tila ekologisesti kestävän tulevaisuuden rakentamiselle.

Puistokatu 4:n kolmannessa kerroksessa, Tiedevintillä, on työtiloja tutkijoille.Puistokatu 4:n avajaiset elokuussa 2022.Hanke aloitti fyysisesti Puistokatu 4:ssä elokuussa 2022, jolloin juhlittiin myös remontista valmistuneen talon avajaisia. Talon *14 huonetta* -avajaisnäyttelyssä oli esillä teoksia muun muassa Rosa Liksomilta, Emilia Hernesniemeltä, ja Teemu Lehmusruusulta. Kävijöitä kaksiviikkoisessa ilmaisnäyttelyssä oli kaikkiaan noin 5300.

Syys-talvella 2022 taloon muuttivat säätiöiden työntekijät sekä hankkeen ensimmäiset tutkija- ja toimijajäsenet. Päivittäin käytössä olevien työtilojen lisäksi talossa järjestetään kaikille avoimia tapahtumia, kuten ympäristökysymyksiin liittyviä luku- ja keskustelupiirejä sekä luentosarjoja. Lisäksi talon ensimmäisessä kerroksessa on kaupunkilaisille avoin kirjasto. Puistokatu 4:n tilat on remontin ohessa entisöity niin, että vierailu talossa onnistuu esteettömästi ja tilat ovat saavutettavia.

Puistokatu 4:lle myönnettiin marraskuussa 2022 Kansanvalistusseuran Sivistyspalkinto.

Lähteet
-------

1. 1 2  Mistä kyse? *Puistokatu 4*.  Arkistoitu 25.9.2022. Viitattu 30.12.2022. (englanniksi)
2. ↑  Ravintola Elm *www.restaurantelm.fi*. Viitattu 30.12.2022.
3. ↑  Livady Oy: Puistokatu 4 – rakennushistoria ja inventointi *livady.fi*.
4. ↑  Arkkitehtuuri | Tältä näyttää nyt Kaivopuiston arvohuvila, joka autioitui ja rapistui surulliseen kuntoon *Helsingin Sanomat*.  13.10.2021. Viitattu 30.12.2022.
5. ↑  Joel Haapamäki: Puistokatu 4:n avajaisnäyttelyssä tuhansia kävijöitä – seuraavaksi talossa alkaa työ ekologisesti kestävän tulevaisuuden puolesta *Puistokatu 4*.  25.8.2022. Viitattu 30.12.2022. (englanniksi)
6. ↑  Tapahtumat *Puistokatu 4*. Viitattu 30.12.2022. (englanniksi)
7. ↑  Joel Haapamäki: Puistokatu 4:n kirjasto on nyt auki – tervetuloa Kaivopuiston uuteen olohuoneeseen! *Puistokatu 4*.  4.11.2022. Viitattu 30.12.2022. (englanniksi)
8. ↑  Joel Haapamäki: "Esteettömyys on ymmärretty täällä kokonaisvaltaisesti" – Puistokatu 4:ssä on purettu esteitä yhdenvertaisen kävijäkokemuksen edestä *Puistokatu 4*.  1.11.2022. Viitattu 30.12.2022. (englanniksi)
9. ↑  heini.huhtinen@kvs.fi: Puistokatu 4 sekä Anna Herlin ja Minttu Jaakkola saavat Kvs-säätiön Sivistyspalkinnon 2022 työstään sivistyksen ja tieteen puolustajina *Kansanvalistusseura*.  16.11.2022.  Arkistoitu 30.12.2022. Viitattu 30.12.2022.